(ສພຊ) ກອງປະຊຸມໃຫຍ່ ຄັ້ງທີ II ຂອງໜ່ວຍພັກກົມກວດກາ, ຄະນະພັກຮາກຖານຄະນະເລຂາທິການສະພາແຫ່ງຊາດ ໄດ້ໄຂຂຶ້ນ ແລະ ອັດລົງດ້ວຍຜົນສໍາເລັດ ໃນວັນທີ 13 ຕຸລາ 2021 ທີ່ ສະພາແຫ່ງຊາດຫລັງໃໝ່ ພາຍໃຕ້ການເປັນປະທານຂອງສະຫາຍ ນາງ ປານຄຳ ຂະຫຍອງເອກ ຮັກສາການເລຂາໜ່ວຍພັກກົມກວດກາ, ຫົວໜ້າກົມກວດກາ; ມີສະຫາຍ ປອ. ນາງ ສູນທອນ ໄຊຍະຈັກ ເລຂາທິການສູນກາງພັກ, ຮອງເລຂາຄະນະບໍລິຫານງານພັກສະພາແຫ່ງຊາດ, ຮອງປະທານສະພາແຫ່ງຊາດ; ມີບັນດາສະຫາຍໃນຄະນະພັກຮາກຖານຄະນະເລຂາທິການ, ໜ່ວຍພັກທີ່ຂຶ້ນກັບຄະນະພັກຮາກຖານຄະນະເລຂາທິການສະພາແຫ່ງຊາດ, ສະມາຊິກພັກສົມບູນ-ສຳຮອງຂອງໜ່ວຍພັກກົມກວດກາ ເຂົ້າຮ່ວມຢ່າງພ້ອມພຽງ.
ໃນກອງປະຊຸມ, ຜູ້ແທນກອງປະຊຸມໄດ້ປະກອບຄຳຄິດຄຳເຫັນ ແລະ ເປັນເອກະພາບຮັບຮອງເອົາເນື້ອໃນກອງປະຊຸມໃຫຍ່ ຄັ້ງທີ II ຂອງໜ່ວຍພັກກົມກວດກາຄື: ບົດລາຍງານການເມືອງ ຂອງໜ່ວຍພັກກົມກວດກາ ສາມາດສະຫລຸບຕີລາຄາຜົນງານຂອງໜ່ວຍພັກທີ່ຍາດມາໄດ້ໃນໄລຍະຜ່ານມາ ເປັນຕົ້ນວຽກງານກວດກາໃຫ້ແກ່ຄະນະພັກ, ຄະນະປະຈຳສະພາແຫ່ງຊາດ ແລະ ຄະນະພັກຮາກຖານຄະນະເລຂາທິການສະພາແຫ່ງຊາດ ແນໃສ່ຍົກສູງບົດບາດການນຳພາ ຂອງຄະນະໜ່ວຍພັກ ແລະ ການກໍ່ສ້າງໜ່ວຍພັກໃຫ້ປອດໃສ, ເຂັ້ມແຂງ ແລະ ໜັກແໜ້ນ; ພ້ອມກັນນີ້, ກອງປະຊຸມເປັນເອກະພາບ ເຫັນດີເຫັນພ້ອມຕາມທິດທາງລວມ, ຄາດໝາຍສູ້ຊົນ ແລະ ທິດທາງວຽກງານລະອຽດແຕ່ລະດ້ານໃນ 5 ປີຕໍ່ໜ້າ ຂອງໜ່ວຍພັກຕາມການສະເໜີ. ພ້ອມນັ້ນ, ກອງປະຊຸມໄດ້ຮັບຟັງການລາຍງານ ແລະ ໄດ້ຮັບຮອງເອົາບົດສຳຫລວດການນຳພາຂອງຄະນະໜ່ວຍພັກໃນໄລຍະຜ່ານມາ ເຊິ່ງໄດ້ຕີລາຄາດ້ານດີ, ດ້ານອ່ອນຂໍ້ຄົງຄ້າງ ແລະ ບົດຮຽນຖອດຖອນໄດ້ຈຳນວນໜຶ່ງ ທີ່ຄະນະໜ່ວຍພັກ ຄັ້ງທີ ຈະໄດ້ປັບປຸງແກ້ໄຂຂໍ້ບົກຜ່ອງ ແລະ ເສີມຂະຫຍາຍດ້ານຕັ້ງໜ້າຢ່າງແຂງແຮງ.
ໃນວາລະກອງປະຊຸມ, ບັນດາສະຫາຍຜູ້ແທນຜູ້ແທນກອງປະຊຸມ ຍັງໄດ້ພ້ອມໃຊ້ສິດປະຊາທິປະໄຕຂອງຕົນ ປ່ອນບັດເລືອກຕັ້ງເອົາຄະນະໜ່ວຍພັກຊຸດໃໝ່ ບົນພື້ນຖານຕາມຫລັກການລວມສູນປະຊາທິປະໄຕ, ປ່ອນບັດໂດຍກົງ ແລະ ປິດລັບ, ຖືກຕ້ອງຕາມມາດຖານເງື່ອນໄຂ ທີ່ໄດ້ກຳນົດໄວ້ ເຊິ່ງມີຜູ້ສະໝັກຮັບເລືອກຕັ້ງ 4 ສະຫາຍ ຍິງ 3 ສະຫາຍ; ກອງປະຊຸມໄດ້ເລືອກຕັ້ງເອົາຄະນະພັກຊຸດໃໝ່ ຈຳນວນ 3 ສະຫາຍ ຍິງ 3 ສະຫາຍ ແລະ ໄດ້ເປີດກອງປະຊຸມຄັ້ງປະຖົມມະລືກຂອງຄະນະໜ່ວຍພັກ ໂດຍທີ່ປະຊຸມໄດ້ເລືອກເອົາສະຫາຍ ນາງ ປານຄໍາ ຂະຫຍອງເອກ ເປັນເລຂາໜ່ວຍພັກ, ສະຫາຍ ນາງ ອ້ອມປະຊາ ໄຊຍະກຸມມານ ເປັນຮອງເລຂາໜ່ວຍພັກ ແລະ ສະຫາຍ ນາງ ພັດສະດາກອນ ພົມມະຈັນ ເປັນກໍາມະການໜ່ວຍພັກ, ຮັບຜິດຊອບວຽກງານກວດກາໜ່ວຍພັກ.
ກອງປະຊຸມໄດ້ຮັບຟັງການໂອ້ລົມຈາກສະຫາຍ ປອ. ນາງ ສູນທອນ ໄຊຍະຈັກ ເຊິ່ງສະຫາຍໄດ້ຕີລາຄາສູງຕໍ່ຜົນງານການຊີ້ນຳ-ນຳພາຂອງໜ່ວຍພັກກົມກວດກາ ໃນການປະຕິບັດພາລະບົດບາດ, ສິດ, ໜ້າທີ່ຂອງຕົນ ໃນໄລຍະຜ່ານມາ. ພ້ອມກັນນັ້ນ, ສະຫາຍໄດ້ຍົກໃຫ້ເຫັນບາງບັນຫາຈຸດອ່ອນຂໍ້ຄົງຄ້າງ ທີ່ຈະຕ້ອງສືບຕໍ່ແກ້ໄຂ ແລະ ໄດ້ໃຫ້ທິດຊີ້ນຳຕໍ່ຄະນະໜ່ວຍພັກຊຸດໃໝ່ໃນການສືບຕໍ່ນຳພາ ແລະ ຈັດຕັ້ງປະຕິບັດວຽກງານຕາມພາລະບົດບາດ ແລະ ຄວາມຮັບຜິດຊອບຂອງໜ່ວຍພັກເປັນຕົ້ນ: ການນຳພາກໍ່ສ້າງໜ່ວຍພັກໃຫ້ປອດໃສ, ເຂັ້ມແຂງ, ໜັກແໜ້ນ ຕາມ 5 ຫລັກການ, 3 ທິດນຳຂອງພັກ, ການປະຕິບັດບົດບາດໃນການເປັນເສນາທິການທີ່ດີ ໃຫ້ແກ່ຄະນະພັກສະພາແຫ່ງຊາດ, ປັບປຸງກົນໄກການປະສານງານໃຫ້ມີຄຸນນະພາບດີຂຶ້ນກວ່າເກົ່າ. ພ້ອມກັນນັ້ນ, ສະຫາຍ ໄດ້ເນັ້ນໜັກບາງບັນຫາ ເພື່ອເປັນທິດທາງໃຫ້ແກ່ບັນດາສະຫາຍ ຄະນະໜ່ວຍພັກກົມກວດກາ ແລະ ສະມາຊິກພັກໃນໜ່ວຍພັກກົມກວດກາ ເຮັດສໍາເລັດໜ້າທີ່ ແລະ ຄາດໝາຍ ເປັນຕົ້ນແມ່ນເອົາໃຈໃສ່ສຶກສາອົບຮົມການເມືອງ-ແນວຄິດເພື່ອໃຫ້ແກ່ສະມາຊິກພັກ, ລັດຖະກອນໃນກົມໃຫ້ກໍາແໜ້ນແນວທາງນະໂຍບາຍ, ກົດລະບຽບຂອງພັກ ແລະ ກົດໝາຍຂອງລັດ ເພື່ອຍົກສູງຄວາມຮັບຜິດຊອບ ໃນການຈັດຕັ້ງປະຕິບັດແນວທາງຂອງພັກ, ກົດໝາຍ, ມະຕິຄຳສັ່ງ ຂອງຂັ້ນເທິງ; ຜັນຂະຫຍາຍປະຕິບັດມະຕິຂອງຄະນະພັກຂັ້ນເທິງ ແລະ ມະຕິກອງປະຊຸມໃຫຍ່ ຄັ້ງທີ II ຂອງໜ່ວຍພັກກົມກວດກາ, ຂອງຄະນະພັກຮາກຖານຄະນະເລຂາທິການສະພາແຫ່ງຊາດ ໂດຍຫັນໃຫ້ເປັນວຽກອັນລະອຽດຂອງໜ່ວຍພັກ, ຂອງກົມ; ຖືສໍາຄັນການນໍາພາສະມາຊິກພັກ, ພະນັກງານ, ອົງການຈັດຕັ້ງມະຫາຊົນໃຫ້ມີຄວາມຮັບຜິດຊອບສູງຕໍ່ການປະຕິບັດໜ້າທີ່ວິຊາສະເພາະຂອງກົມກວດກາ ໃຫ້ມີຜົນສໍາເລັດເປັນຢ່າງດີ; ເປັນເສນາທິການໃຫ້ແກ່ຄະນະພັກຮາກຖານຄະນະເລຂາທິການສະພາແຫ່ງຊາດ ແລະ ຄະນະພັກສະພາແຫ່ງຊາດ ໃນການຕິດຕາມກວດກາຈັດຕັ້ງປະຕິບັດບັນດາມະຕິ, ຄໍາສັ່ງ, ກົດລະບຽບຂອງພັກ, ກົດໝາຍຂອງລັດ, ຄຸ້ມຄອງການນໍາໃຊ້ງົບປະມານຂອງລັດໃນສະພາແຫ່ງຊາດ ໃຫ້ມີປະສິດທິຜົນ, ຫຼີກເວັ້ນປະກົດການຫຍໍ້ທໍ້ໃນວຽກງານງົບປະມານຂອງລັດ, ຖືສໍາຄັນວຽກງານການຕ້ານການສໍ້ລາດບັງຫຼວງ, ເພື່ອປົກປ້ອງສະມາຊິກພັກ, ພະນັກງານ-ລັດຖະກອນ ໃນສະພາແຫ່ງຊາດ, ເພີ່ມທະວີຄວາມເປັນເຈົ້າການໃນການປະຕິບັດໜ້າທີ່ຕາມຄໍາສັ່ງຂອງຂັ້ນເທິງຢ່າງເຂັ້ມງວດ ເຮັດໃຫ້ວຽກງານກວດກາຮັບປະກັນໄດ້ຄວາມຖືກຕ້ອງ, ໂປ່ງໃສ ແລະ ທັນເວລາ ຕາມແຜນການທີ່ກຳນົດໄວ້; ເພີ່ມທະວີສຶກສາອົບຮົມ, ຄຸ້ມຄອງ, ແບ່ງງານ, ແບ່ງຄວາມຮັບຜິດຊອບພາຍໃນກົມ ໂດຍມອບໝາຍໜ້າທີ່ໃຫ້ແຕ່ລະສະຫາຍໃຫ້ຈະແຈ້ງ, ສູ້ຊົນໃຫ້ສະມາຊິກພັກ, ພະນັກງານໃນກົມຮັບຮູ້ເຖິງຄວາມສໍາຄັນຄວາມຈໍາເປັນຂອງວຽກງານກວດກາ, ກວດກາເພື່ອຊອກໃຫ້ເຫັນດ້ານດີ, ດ້ານຕັ້ງໜ້າ ແລະ ຈໍາກັດປາກົດການຫຍໍ້ທໍ້ຢ່າງທັນການ, ມີການກວດກາ, ຕິດຕາມຊຸກຍູ້ ໃຫ້ສະມາຊິກພັກ-ພະນັກງານ ເອົາໃຈໃສ່ໃນການຝຶກຝົນຫລໍ່ຫລອມຄຸນທາດການເມືອງ, ຄຸນສົມບັດສິນທໍາປະຕິວັດ, ເອົາໃຈໃສ່ດໍາເນີນຊີວິດການເມືອງ ໃຫ້ເຂັ້ມງວດ; ເອົາໃຈໃສ່ສ້າງໜ່ວຍພັກ ໃຫ້ສາມາດຮັກສາໄດ້ນາມມະຍົດເປັນໜ່ວຍພັກ ປອດໃສ, ເຂັ້ມແຂງ, ໜັກແໜ້ນ ໃນຊຸມປີຕໍ່ໜ້າ, ເດັດດ່ຽວສະກັດກັ້ນ, ແກ້ໄຂການສໍ້ລາດບັງຫລວງຂອງພະນັກງານ ແລະ ສະມາຊິກພັກ, ຊຸກຍູ້ສົ່ງເສີມໃຫ້ສະມາຊິກເສີມຂະຫຍາຍຫົວຄິດປະດິດສ້າງ ແລະ ຍົກລະດັບວິຊາສະເພາະ ເພື່ອພັດທະນາຕົນເອງໃຫ້ສູງຂຶ້ນ ໂດຍສະເພາະແມ່ນວຽກງານກວດກາ; ເພີ່ມທະວີຄວາມສາມັກຄີ ເປັນເອກະພາບພາຍໃນ ໃຫ້ໜັກແໜ້ນ; ຄວາມສາມັກຄີເປັນບໍ່ເກີດຂອງຜົນສໍາເລັດ, ສົ່ງເສີມປະຊາທິປະໄຕຢ່າງກວ້າງຂວາງ, ມີຫົວຄິດປະດິດສ້າງ, ມີຄວາມຮັບຜິດຊອບຕໍ່ໜ້າທີ່ການເມືອງທີ່ໄດ້ຮັບການມອບໝາຍ.
(ສົມນຶກ